RÅDETS AFGØRELSE

af 19. februar 2009

om forlængelse af gyldighedsperioden for anvendelse af foranstaltningerne i afgørelse 2002/148/EF om afslutning af konsultationerne med Zimbabwe i henhold til artikel 96 i AVS-EF-partnerskabsaftalen

(2009/144/EF)

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 300, stk. 2,

under henvisning til AVS-EF-partnerskabsaftalen undertegnet i Cotonou den 23. juni 2000 (1) og revideret i Luxembourg den 25. juni 2005 (2),

under henvisning til den interne aftale mellem repræsentanterne for medlemsstaternes regeringer, forsamlet i Rådet, om de foranstaltninger, der skal træffes, og de procedurer, der skal følges, ved gennemførelse af AVS-EF-partnerskabsaftalen (3), særlig artikel 3,

under henvisning til forslag fra Kommissionen, og

ud fra følgende betragtninger:

Ved afgørelse 2008/158/EF (5) blev gyldighedsperioden for anvendelse af de foranstaltninger, der er omhandlet i artikel 2 i afgørelse 2002/148/EF, som var blevet forlænget indtil den 20. februar 2004 ved artikel 1 i afgørelse 2003/112/EF (6) , indtil den 20. februar 2005 ved artikel 1 i afgørelse 2004/157/EF (7) , indtil den 20. februar 2006 ved artikel 1 i afgørelse 2005/139/EF (8) , indtil den 20. februar 2007 ved artikel 1 i afgørelse 2006/114/EF (9) og indtil den 18. februar 2008 ved artikel 1 i afgørelse 2007/127/EF (10) , forlænget for endnu en periode på 12 måneder indtil den 20. februar 2009.

TRUFFET FØLGENDE AFGØRELSE:

Artikel 1

Gyldighedsperioden for anvendelse af de foranstaltninger, der er omhandlet i artikel 2 i afgørelse 2002/148/EF, forlænges indtil den 20. februar 2010. Foranstaltningerne tages jævnligt op til fornyet overvejelse.

Skrivelsen i bilaget til denne afgørelse stiles til Zimbabwes præsident.

Artikel 2

Denne afgørelse træder i kraft på dagen for offentliggørelsen i Den Europæiske Unions Tidende.

(1) EFT L 317 af 15.12.2000, s. 3.

(2) EUT L 209 af 11.8.2005, s. 26.

(3) EFT L 317 af 15.12.2000, s. 376.

(4) EFT L 50 af 21.2.2002, s. 64.

(5) EUT L 51 af 26.2.2008, s. 19.

(6) EUT L 46 af 20.2.2003, s. 25.

(7) EUT L 50 af 20.2.2004, s. 60.

(8) EUT L 48 af 19.2.2005, s. 28.

(9) EUT L 48 af 18.2.2006, s. 26.

(10) EUT L 53 af 22.2.2007, s. 23.

BILAG

Bruxelles, den...

Den Europæiske Union tillægger bestemmelserne i artikel 9 i AVS-EF-partnerskabsaftalen den allerstørste betydning. Som væsentlige elementer i partnerskabsaftalen udgør respekten for menneskerettighederne, de demokratiske institutioner og retsstaten grundlaget for vore indbyrdes forbindelser.

Ved skrivelse af 19. februar 2002 underrettede Den Europæiske Union Dem om sin afgørelse om at afslutte konsultationerne i henhold til artikel 96 i AVS-EF-partnerskabsaftalen og træffe visse »relevante foranstaltninger« som omhandlet i artikel 96, stk. 2, litra c), i nævnte aftale.

Ved skrivelser af 19. februar 2003, 19. februar 2004, 18. februar 2005, 15. februar 2006, 21. februar 2007 og 19. februar 2008 underrettede Den Europæiske Union Dem om sine afgørelser om ikke at ophæve de »relevante foranstaltninger« og om at forlænge gyldighedsperioden for deres anvendelse indtil henholdsvis den 20. februar 2004, den 20. februar 2005, den 20. februar 2006, den 20. februar 2007, den 20. februar 2008 og den 20. februar 2009.

Den Europæiske Union udtrykker tilfredshed med, at der under ledelse af SADC er opnået en aftale i Zimbabwe mellem parterne. Den håber, at den nye regering vil vise sin vilje til at gennemføre reformer, blandt andet med hensyn til retsstatsprincippet, menneskerettighederne og demokratisering.

Den Europæiske Union finder imidlertid, at der nu 12 måneder efter vedtagelsen af den seneste afgørelse om relevante foranstaltninger ikke er gjort mærkbare fremskridt på de fem områder, der er anført i Rådets afgørelse af 18. februar 2002.

På baggrund af ovenstående finder Den Europæiske Union endnu ikke, at de relevante foranstaltninger kan ophæves, og den har besluttet at forlænge gyldighedsperioden for deres anvendelse indtil den 20. februar 2010, mens der afventes en genoptagelse af konsultationerne.

Den Europæiske Union vil gerne endnu en gang understrege, at den ikke ønsker at straffe Zimbabwes befolkning, og at den vil opretholde sit bidrag til operationer af humanitær art og projekter, der direkte kommer befolkningen til gode, særlig projekter vedrørende de sociale sektorer, demokratisering, respekt for menneskerettighederne og retsstaten, som ikke berøres af disse foranstaltninger.

Den Europæiske Union ønsker at erindre om, at anvendelsen af relevante foranstaltninger som omhandlet i artikel 96 i AVS-EF-partnerskabsaftalen ikke er til hinder for en politisk dialog som omhandlet i artikel 8 i nævnte aftale.

I den forbindelse ønsker Den Europæiske Union endnu en gang at understrege den betydning, den tillægger det fremtidige samarbejde mellem EF og Zimbabwe, og at bekræfte, at den er rede til at fortsætte dialogen og i nær fremtid gøre fremskridt mod en situation, hvor det vil være muligt at genoptage samarbejdet på alle områder.

Med venlig hilsen

På Kommissionens vegne